## Odluka Ustavnog suda Republike Hrvatske broj: U-IIIA-3900/2004 od 16. studenoga 2005.

### NN 146/2005 (12.12.2005.), Odluka Ustavnog suda Republike Hrvatske broj: U-IIIA-3900/2004 od 16. studenoga 2005.

# USTAVNI SUD REPUBLIKE HRVATSKE

**2788**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi E. F. iz P., kojega zastupa N. V.,
odvjetnik u R., na sjednici održanoj 16. studenoga 2005. godine, jednoglasno je
donio

## ODLUKU

I. Ustavna tužba se usvaja.

II. Općinski sud u Poreču dužan je donijeti
odluku u predmetu koji se vodi pred tim sudom pod brojem: P-305/03 (ranije:
P-316/89) u najkraćem mogućem roku, ali ne duljem od osam (8) mjeseci,
računajući od prvoga idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«broj 99/99., 29/02.
i 49/02. – pročišćeni tekst), podnositelju ustavne tužbe E. F. iz P. određuje
se primjerena naknada zbog povrede ustavnog prava iz članka 29. stavka 1.
Ustava Republike Hrvatske (»Narodne novine«broj 41/01. – pročišćeni tekst) u
iznosu od 9.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Podnositelj ustavne tužbe na temelju članka
63. Ustavnog zakona o Ustavnom sudu Republike Hrvatske (»Narodne novine« – broj
99/99., 29/02. i 49/02. – pročišćeni tekst; u daljnjem tekstu: Ustavni zakon),
podnio je 21. listopada 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Tužiteljica M. F. podnijela je Općinskom sudu
u Poreču tužbu 10. rujna 1989. protiv podnositelja E. F. i F. F., radi
utvrđivanja zajednički stečene imovine, te prava suvlasništva na stambenoj
zgradi.

Do 5. studenoga 1997. održano je deset ročišta
(19. listopada 1990., 25. listopada 1990., 6. svibnja 1991., 16. svibnja 1991.,
11. lipnja 1991., 25. veljače 1992., 27. ožujka 1992., 29. travnja 1992., 1.
veljače 1993., 3. rujna 1996.). Tijekom tog razdoblja donijeta je međupresuda koja je potvrđena presudom Okružnog suda u Puli
broj: Gž-896/92-2 od 23. studenoga 1992. i jedna
revizijska odluka.

Ročište zakazano za 17. lipnja 1999. odgođeno je
na prijedlog punomoćnika podnositelja.

Sljedeće ročište održano je 15. rujna 1999., te
22. veljače 2001. na kojem je zaključena glavna rasprava i donijeta presuda
protiv koje je tužiteljica podnijela žalbu 9. srpnja 2001., dok je podnositelj
odgovor na žalbu i žalbu podnio 19. srpnja 2001. godine.

Spis je otpremljen Županijskom sudu u Puli 11.
rujna 2001. godine.

Rješenjem Županijskog suda u Puli, broj: Gž-2333/01-4 od 16. lipnja 2003., ukinuta je presuda
Općinskog suda u Poreču, broj:P-316/89-80 od 22. veljače 2001., i predmet
vraćen prvostupanjskom sudu na ponovno suđenje 26. lipnja 2003. godine.

Ročište zakazano za 7. listopada 2004. odgođeno
je na prijedlog tužiteljice.

3. PRAVO VAŽNO ZA
USTAVNOSUDSKI POSTUPAK

Pravo na suđenje u razumnom roku zajamčeno je
odredbom članka 29. stavka 1. Ustava Republike Hrvatske i odredbom članka 63.
Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Protiv podnositelja ustavne tužbe podnijeta je
tužba Općinskom sudu u Poreču 10. rujna 1989. godine.

Međutim, duljina postupka ne uzima se u
razmatranje od tog dana već od 5. studenoga 1997. godine, kada je stupio na
snagu Zakon o potvrđivanju Konvencije za zaštitu ljudskih prava i temeljnih
sloboda i Protokola broj 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine-Međunarodni ugovori« broj 18/97., 6/99.
– pročišćeni tekst i 8/99. – ispravak; u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči, između ostaloga, i
pravo na suđenje u razumnom roku.

Ustavna tužba podnijeta je 21. listopada 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno petnaest (15)
godina i deset (10) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao šest (6)
godina, jedanaest (11) mjeseci i petnaest (15) dana.

4.2. POSTUPANJE
NADLEŽNOG SUDA

U razmatranom, pravno relevantnom razdoblju
postupak se najprije vodio pred Općinskim sudom u Poreču u trajanju od tri (3)
godine, deset (10) mjeseci i pet (5) dana. Nakon toga postupak se vodio pred
Županijskim sudom u Puli u trajanju od oko jedne (1) godine i devet (9)
mjeseci. Nakon što je taj sud ukinuo presudu suda prvog stupnja, postupak se
ponovno vodi pred Općinskim sudom u Puli u trajanju od oko jedne (1) godine i
četiri (4) mjeseca do podnošenja ustavne tužbe.

4.3. PONAŠANJE
PODNOSITELJA USTAVNE TUŽBE(TUŽENIKA-PROTUTUŽITELJA U PARNIČNOM POSTUPKU)

Podnositelj ustavne tužbe kao tuženi – protutužitelj u parničnom postupku nije pridonio duljini
postupka.

4.4. SLOŽENOST SUDSKOG
PREDMETA

Ustavni sud utvrđuje da je riječ o složenom
predmetu, u kojem je bilo potrebno utvrditi doprinos stranaka u stjecanju
zajedničke imovine.

OCJENA USTAVNOG SUDA

5. Ustavni sud utvrđuje da se postupak vodio u
trajanju duljem od petnaest godina. Tijekom razmatranog, pravno relevantnog
razdoblja nije bilo duljih razdoblja neaktivnosti, te su donijete
prvostupanjska i drugostupanjska presuda. Međutim, imajući u vidu ukupno
trajanje postupka, te okolnost da se postupak i nadalje vodi pred sudom prvog
stupnja, Ustavni sud nalazi da je podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o
njegovim pravima ili obvezama, koje je zajamčeno člankom 29. stavkom 1. Ustava
Republike Hrvatske.

Stoga je u smislu odredbe članka 63. Ustavnog
zakona donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Poreču dužan je
dostaviti Ustavnom sudu pisanu obavijest o datumima donošenja i otpreme odluke
iz točke II. izreke ove odluke u roku osam (8) dana od dana njezine otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-3900/2004

Zagreb, 16. studenoga 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Jasna Omejec, v. r.**

Odluka, NN 146/2005-2788